**דף מקורות – יעקב ועשיו**

**בראשית כ"ה, כ"ב-כ"ד: הריון**

1. רש"י בפירושו לבראשית כ"ה, כ"ב ד"ה: "ויתרוצצו הבנים בקרבה": "בשעה שהיתה עומדת על בתי כנסיות ובתי מדרשות-יעקב מפרכס לצאת; ובשעה שהיא עוברת על בתי עבודה זרה-עשו רץ ומפרכס לצאת".
2. מאבק יעקב ועשו/הרב שלמה אבינר מתוך הספר: טל חרמון :"עבודה זרה עניינה לספק את הצרכים החומריים של האדם, למלא את כל תאוותיו בהפקרות ללא סייג... אבל הלוא רוח היא באדם? לכן, באה עבודה זרה לתת "הכשר" רוחני לחיים של תאוותנות גופנית: היא משעבדת את הרוח לחומר... לעומת זאת, באה ההשקפה הטהורה, לפיה הגוף משועבד לרוח, הצד העליון שבאדם מדריך את הצד החומרי, בניין החומר מסודר על פי הרוח".
3. רש"ר הירש לבראשית כ"ה, כ"ג: "לרבקה נאמר, כי שני גויים בבטנה, המייצגים שתי שיטות חברתיות שונות. המדינה האחת תיבנה על רוח ומוסר, על נשמת האדם באדם. כנגדה חברתה תבקש להיבנות על ערמה וכוח. רוח וחיל... בגבור המדינה האחת, תחלש חברתה, וכף המאזניים תעלה ותרד ללא הרף".
4. מהרש"א: "והעניין מבואר כי האחים והאחיות הנולדים בבטן אחד הם קרובים לטבע אחת... כי עיקר גופו של אדם נוצר מאימו... ועל כן הוא על רוב בטבע אחי האם להרע או להיטיב".

אם כבר מבטן נפרדות הדרכים, הרי שלא בנו תלוי הדבר?!

**בראשית כ"ה, כ"ה-כ"ו: לידה**

 עלות השחר/הרב חדי לונדין מתוך עלון "שבתון" לפרשת "וישלח": "עשו הוא הביטוי לתפיסה הרואה בעולם הזה את חזות הכל. לא בכדי מלמדים אותנו חז"ל כי נקרא שמו עשו, כי נולד שעיר ומגודל-"עשוי". העולם העכשווי ממלא את כל צרכיו, וכל שאיפתו היא למצות את המציאות הארצית בצורתה האופטימאלית על כל מערכותיה: הטכנולוגיות, הכלכליות, התרבותיות ואפילו המוסריות. אולם הרעיון כי העולם העכשווי איננו עדיין השלמות וכי ישנו 'עולם הבא'-עולם ההולך ובא, מרחבים אינסופיים אשר יש צורך לחשוף ולהתמקד בהם- זר לתפיסה האדומית".

כיצד נוצרו ניגודים כל-כך גדולים בין יעקב ועשו, שני ילדים שנולדו לאותם הורים, שיצאו יחד לאוויר העולם, וקיבלו טיפול זהה?

**בראשית כ"ה, כ"ז-כ"ח: "ויגדלו הנערים"**

1. בראשית רבה סג יד: "'ויגדלו הנערים'-רבי לוי אמר: משל להדס ועצבונית שהיו גדילים זה על גבי זה, וכיון שהגדילו והפריחו, זה נותן ריחו וזה חוחו. כך כל י"ג שנה. שניהם הולכים לבית הספר ושניהם באים מבית הספר, לאחר י"ג שנה זה היה הולך לבתי מדרשות וזה היה הולך לבתי עבודת כוכבים".
2. האדמו"ר מאיזביצה/"מי השילוח": "מתחילה יעקב ועשו היו אנשים גדולים ושווים בגדולתם, ורק בהמשך התברר שיעקב הפריש עצמו מכל ספק (ישוב אוהלים) ואילו עשו (איש שדה) יצא אל שדה הספקות, אל ההתמודדות המסוכנת בשאלות אמוניות. והנה, עשו הסתבך בספקותיו, כחסר לו הגרעין האמוני המוצק. הסתבך ונפל מגדולתו".
3. עלות השחר/הרב חדי לונדין מתוך עלון "שבתון" לפרשת "וישלח": "כל הידע, כל הכוחות כל הכשרונות עסוקים בציד, בשדה. מלכות אדום עוסקת ב"ישובו של עולם" כדברי המהר"ל, ומתוך כך מתפתחת חכמה גדולה, הכרת המציאות המדעית, על כל גווניה ויכולות אדירות, אולם הכל מתמקד בכאן ובעכשיו. האידיאל הישראלי הוא האוהל, המצב הארעי, ההבנה כי כל ההישגים הם בבחינת פרוזדור ההולך ומופיע את הטרקלין, את האיכות העתידית ההולכת ובאה".
4. מדרש הגדול בראשית כה כח: "וכי לא היה אבינו יצחק יודע במעשי עשו שהן כעורין... ומפני מה אהבו? אלא היה אוהבו בפניו בלבד כדי לקרבו ולמשכו. שהרי קל וחומר: אם כשהוא אוהבו מעשיו מקולקלין, אילו שנאו וריחקו-על אחת כמה וכמה..."

מהם מאפייניו של "אִישׁ יֹדֵעַ צַיִד, אִישׁ שָׂדֶה" ומהם מאפייניו של "אִישׁ תָּם, יֹשֵׁב אֹהָלִים"?

**בראשית כ"ה, כ"ט-ל"ד: מכירת הבכורה**

1. [בבא בתרא דף טז, ע"ב](http://kodesh.snunit.k12.il/b/l/l4301_016b.htm): "אותו היום נפטר אברהם אבינו ועשה יעקב אבינו תבשיל של עדשים לנחם את יצחק אביו [ומ"ש של עדשים]... מה עדשה זו אין לה פה אף אבל אין לו פה דבר אחר מה עדשה זו מגולגלת אף אבילות מגלגלת ומחזרת על באי העולם".
2. עלות השחר/הרב חדי לונדין מתוך עלון "שבתון" לפרשת "וישלח": "ביום מותו של אברהם, כפי שמלמדים אותנו חז"ל, מבוטאות כאן שתי צורות התמודדות עם המוות- יעקב מכין נזיד עדשים, מאכל אבלות. הבנה כי 'גלגל חוזר בעולם' והמציאות הארצית

איננה חדלה במוות הפיסי אלא משמשת כהכנה לעולם עליון יותר. עשו לעומתו, 'בא מן השדה והוא עיף'-השדה, מקומו הטבעי כבר איננו קוסם לו, ההבנה כי העולם החומרי למרות כל יופיו חדל ומתמסמס לבסוף-מהממת אותו יוצרת עייפות".

1. עשו ויעקב - תאומים ולאומים/עו"ד פינחס חליווה מתוך הדף השבועי של הפקולטה למדעי היהדות באוניברסיטת בר-אילן: "הביטוי שבו משתמש עשיו- "הלעִיטני", מבטא את התמכרותו לרעבונו ולסיפוק צורכי הרגע, יחד עם חולשה ותלותיות - תכונות שאינן מאפשרות להשאיר בידו את הבכורה. יעקב מבחין בחולשותיו של האח ומנצל את הזדמנות שניצבת בפניו כדי להבטיח את עתידו כבכור הראוי לתפקיד הבכורה".
2. בראשית רבה פרשה סג יג: "דתנינן: עד שלא הוקם המשכן היו הבמות מותרות ועבודה בבכורות... אמר) יעקב) יהיה רשע זה עומד ומקריב!?"

מה ראה יעקב אבינו לתת נפשו על הבכורה?

**בראשית כ"ז, א'-מ"ה: החלפת הברכות**

1. בא אחיך במרמה וייקח ברכתך/הרב אלעזר אהרונסון מתוך: עלון "שבתון" לפרשת "תולדות": "... העובדה שיצחק מברך את יעקב על כורחו ושלא ברצונו, מגלה שאין הדבר תלוי בבחירתו של יצחק כלל-זוהי בחירה אלוקית והברכה האלוקית חלה על יעקב עוד למעלה למעלה ממה שברכו יצחק".
2. בירורים מתוך יסורים/חנן פורת מתוך: עלון "מעט מן האור" לפרשת "תולדות": "למגע חי זה בין יצחק ליעקב ייחלה רבקה, ואליו ניווטה את פעולותיה, ביודעה כאמרה כי בעת הברכה יגלה יצחק בתהומות נפשו כי חלה ברכתו על הראוי לה, ובמעמקים תתברר האמת הפנימית אשר נגלתה לה בטרם בנים יוולדו".
3. הרמב"ן בפירושו לבראשית כ"ז, ד': "היה בדעתו לברך אותו שיזכה הוא בברכת אברהם לנחול את הארץ ולהיות הוא בעל הברית לאלוקים, כי הוא הבכור. ונראה שלא הגידה לו רבקה מעולם הנבואה אשר אמר ה' לה... כי איך היה יצחק עובר את פי ה'... כי אמרה: באהבתו אותו (את עשו) לא יברך יעקב, ויניח הכל בידי שמים. היא ידעה כי בסיבת זה (שלא תגלה הנבואה) יתברך יעקב מפיו בלב שלם ונפש חפצה".
4. החתם סופר: "... אלא סיבת מעשיה מפני שכל זמן שלחלוחית זכות כיבוד אב קיימת לעשו, אי אפשר שיפול, וכל זמן שאין עשו נופל לא יקום יעקב... וחשבה רבקה שגם אם לא יזכה עשו בברכות, על כל פנים יתרבה שכרו שלו

 על ידי שיכבד את אביו בסעודה החשובה ההיא, ועל ידי כך יגרום להתאחרות בברכת יעקב. מכאן שכל מעשיה היה לבטל ברכת עשו..."

1. יעקב איש תם/הרב שלמה אבינר מתוך: טל חרמון: "ויעקב איש תם... הוא יושב אוהלים, איש פנימי... עליו לצאת ולהיפגש עם המציאות, ואז אין לו ברירה אלא להיות עקוב ועקום, זאת אומרת להכיר בעין פקוחה שיש עקמומיות בעולם, כדי שיהיה אפשר ליישר את העולם, ולנקוט בגישה אסטרטגית מתאימה".

אם רבקה סבורה שעל יעקב לקבל את הברכות, מדוע אינה אומרת זאת ליצחק?

**בראשית ל"ב, ד'-כ"ד: ההכנות לקראת מפגש עשו-יעקב**

1. עשו ואלנבי כבשו בקלות/הרב חיים נבון מתוך: פרשה (מקור ראשון) לפרשת "וישלח": "בתחילת פרשת וישלח יעקב נפגש עם עשו אחיו... יעקב בא אל ארץ כנען מן הצפון. הוא יכול להיכנס לארץ בכל נקודה שירצה. ובכל זאת, הוא בוחר לרדת דרומה "אל עשו אחיו, ארצה שעיר שדה אדום" (בראשית ל"ב, ד'). מדוע יעקב בוחר להתעמת עם עשו? כי נמאס ליעקב לחמוק ולברוח. כל חייו הוא בורח,,, עכשיו הוא מחליט שהגיעה העת לעמוד מול אחיו, וליישב אחת ולתמיד את הסכסוך ביניהם".
2. רש"י בפירושו לבראשית ל"ב, ט', ד"ה: "והיה המחנה הנשאר לפליטה": "... התקין עצמו לשלשה דברים לדורון לתפלה ולמלחמה, לדורון, ותעבור המנחה על פניו, לתפלה, אלקי אבי אברהם, למלחמה והיה המחנה הנשאר לפליטה".
3. רמב"ן בפירושו לבראשית ל"ב, ד': "יש בה בה עוד רמז לדורות, כי כל אשר אירע לאבינו עם עשיו אחיו, יארע לנו תמיד עם בני עשיו, וראוי לנו לאחז בדרכו של צדיק".
4. רמב"ן בפירושו לבראשית ל"ב, ח', ד"ה: "ויירא יעקב מאד" : "בעבור שאמרו לו כי יצא עשו מעירו והוא בא לקראת יעקב, ועוד שלקח עמו אנשים רבים ארבע מאות, והיה ירא לנפשו מאד כי אמר לא לקח כל אלה רק להילחם בי... כי עשו לא קבל השלוחים כהוגן,

ולא השגיח עליהם, ואולי לא היו לפניו כי לא נתן רשות שיביאו וידברו עמו כלל...והנה השלוחים חקרו במחנה וידעו כי הוא הולך לקראת יעקב..."

1. רשב"ם בפירושו לבראשית ל"ב, ז', ד"ה: "באנו אל אחיך אל עשו": "ומצאת חן בעיניו כאשר אמרת וגם הנה הוא מתוך ששמח בביאתך ובאהבתו אותך הולך לקראתך וארבע מאות איש עמו לכבדך".

"ויירא יעקב מאד" (בראשית ל"ב, ח'). מדוע פחד יעקב למרות הבטחת ה': "והנה אנכי עמך ושמרתיך בכל אשר תלך" (בראשית כ"ח, ט"ו)?

**בראשית ל"ב, כ"ה-ל"ב: מאבק יעקב עם המלאך**

1. בראשית רבה עז, ג: "ר' חמא חנינא אמר: שרו של עשו היה".
2. המלאך שהלך לאיבוד/חנן פורת מתוך: עלון "מעט מן האור" לפרשת "וישלח": "שליחותו האלוקית של הרע בעולם-הינה להאבק בכל כוחו כנגד הטוב-במגמה לחשל אותו, ולהכריח אותו לגלות את מלוא כוחותיו מתוך התמודדות עמו... בשם ישראל צפונה אפוא ברכה גדולה ומוצבת קריאת כיוון לדורי דורות: כשם ששרית ויכולת לכוחות הרשע בלילה הזה-כך תשור ותוכל לכל הייסורים והמבחנים שעוד נכונו לך..."
3. וישלח-ויאבק איש עמו/נחמה ליבוביץ' מתוך: עיונים לספר בראשית: "לפני שעוד נפגש האיש יעקב פגישה ריאלית ממשית עם האיש עשו, נאבקה רוחו עם נציגו של עשו... ורק אחרי שהודה לו שרו של עשו על הברכות, רק אחרי זה יכול יעקב אבינו הפצוע והצולע ללכת לקראת עשו להתפייס אתו".

מהי משמעות היאבקות יעקב עם המלאך דווקא לפני הפגישה עם עשו?

#### בראשית ל"ג, א'-י"ח : מפגש עשו ויעקב

#### רש"י לבראשית ל"ג, ד': "ויחבקהו - נתגלגלו רחמיו כשראהו משתחוה כל השתחוואות הללו; וישקהו - נקוד עליו ויש חולקין בדבר הזה בברייתא דספרי יש שדרשו נקודה זו לומר שלא נשקו בכל לבו (ב"ר) אר"ש בן יוחאי הלכה היא בידוע שעשו שונא ליעקב אלא שנכמרו רחמיו באותה שעה ונשקו בכל לבו (ב"ר)".

#### הנצי"ב בפירושו לבראשית ל"ג, ד', ד"ה: "ויבכו": "שניהם בכו. בא ללמד שגם יעקב נתעורר עליו לשעה זו אהבה לעשו. וכן לדורות: בשעה שזרע עשו מתעוררים ברוח טהרה להכיר את זרע ישראל ומעלתם, אז גם אנחנו מתעוררים להכיר את עשו, כי אחינו הוא..."

#### החתם סופר: "ויאבק-... אלו הן שתי הדרכים שבהן ניסה עשיו להדביר את זרע ישראל במרוצת ההיסטוריה: לפעמים נאבק עמו, העליל עליו עלילות ואיים להשמידו, ולפעמים חיבקו בזרועותיו ורצה לבוללו ולהורגו בנשיקה".

מה תורמים תיאור פרידתם של יעקב ועשו (ל"ג, ט"ז-י"ח) ותיאור קבורת יצחק (ל"ה, ל"ט) להבנת מערכת היחסים ביניהם?